Herkul, najmočnejši mož na svetu, pa še dobrosrčen za povrh.
Orfej, očaral je vso naravo, pa še odličen muzikant je bil.
Kastor in Poluks, goljufiva dvojčka, ki sta se izvalila iz jajca.
Boreada, sinova severnega vetra, ki sta znala divjati po zraku.
Neštetokrat so se ti junaki klatili po stari Grčiji
ter za sabo puščali vedno nove legende.
A največjo pustolovščino so doživeli, ko so združili moči
za mladeniča po imenu Jazon.
Leta predtem je Jazonov stric Pelija brezobzirno prevzel oblast v Tesaliji
in izpodrinil Jazonovega dedka.
Ko se je Jazon vrnil na ukraden očetov dvor,
mu je strahopetni kralj dal na videz nemogočo nalogo:
prečkati mora nevarno morje do Kolhide
in izpred nosa kralja Ejeta ukrasti zlato runo letečega ovna.
Če Jazon prinese runo,
je Pelij obljubil, da se odpove prestolu.
Junaški podvig je bogove ganil,
zato so razširili vest o Jazonovem klicu na pomoč
in kmalu je imel ob sebi dokaj spodobno ekipo.
Junaki, številni mornarji, vedeži in uporniški polbogovi
so se po svoji trdni ladji poimenovali Argonavti.
Toda pot je prinesla neštete grozote,
hude celo za največje junake.
Prva postaja je bil Lemnos, otok, kjer so ženske pobile vse moške.
Za kazen jim je Afrodita zadala prekletstvo neznosnega smradu,
toda to Jazona ni ustavilo. S kraljico sta zaplodila dvojčke.
Tudi ostala posadka se je zapletla v nove romance,
dokler jih Herkul ni okaral, da se ne obnašajo kot junaki.
Potem so odpluli na Medvedjo goro,
otok, na katerem so antične šestoroke pošasti
živele poleg miroljubnih Dolijonov.
Klan je Argonavte sprejel z odprtimi rokami,
pošasti pa so pridrvele z gora
in metale kamenje na zasidrano ladjo.
Herkul je z njimi opravil sam,
preden so se mu pridružili soborci.
Opogumljeni z zmago, so junaki odjadrali naprej,
a so jih nevihtni vetrovi po več nočeh potisnili nazaj na otok.
Zaradi nevihte so Dolijoni mislili, da so prišleki okupatorji.
Tudi Argonavti niso vedeli, kje so,
zato so se v temi borili in opravili s trumami nasprotnikov.
Toda jutro je razkrilo grozno resnico:
njihove žrtve so bili njihovi prejšnji gostitelji.
Jazon je bil spet dovolil posadki, da ni bila zbrana,
tokrat s hudimi posledicami.
Osramočen se je odločil, da se bo osredotočil le na runo,
a celo to se je izkazalo za uničujoče.
Ko je Herkulovega oprodo ugrabila vodna nimfa,
je Jazon jadral naprej - ne vedoč, da je ostal brez najmočnejšega soborca.
Ostali Argonavti so nadaljevali svojo pot
ter se ustavili ob starcu, ki so ga obkrožale harpije.
To je bil Finej, videc, ki ga je Zevs kaznoval s starostjo, slepoto
ter večnim mučenjem, zato ker je ljudem razkrival prihodnost.
Pretresena nad videnim, sta brata vetrov napadla harpije
ter Fineju začasno olajšala trpljenje.
V zahvalo
jim je videc povedal, kako premagati najtežjo preizkušnjo pred njimi:
kako priti skozi dve ogromni skali, ki sta ladje drobili v trske.
Toda najprej so Argonavti morali pluti mimo vrat v pekel,
okoli otoka krvoločnih Amazonk ter pod psihedeličnim nebom.
Te pustolovščine so zahtevale življenja in moralo mož
in nekateri so se bali, da bodo ob pamet.
Ko so utrujeni prišli do trkajočih skal, so bili vsi iz sebe od strahu.
A spomnili so se Finejevega nasveta.
Argonavti so spustili golobico
in ji hitro sledili med skalama. Rešili so se.
Po tem srečnem prehodu so pred seboj imeli Kolhido.
A ko je Jazon počival in se veselil z ekipo,
je čutil, da se njegov čas med njimi končuje.
Jasno mu je bilo, da bo tako želeno runo moral dobiti sam.
Vendar pa ni mogel vedeti,
da bo za to zadnjo nalogo plačal najbolj grozljivo ceno.